朝鮮成宗

朝鮮成宗諱娎，朝鮮國第九代王，世祖之孫，懿敬世子第二子也，母曰仁粹大王大妃韓氏，左議政西原府院君確之女。 天順元年丁丑七月辛卯，誕於東邸。是年九月，懿敬世子薨，世祖育王於宮中。封爲乽山君。成化五年，睿宗薨，嗣子幼騃，貞熹王后定議，以王爲嗣。六年，明憲宗遣使賜誥命。辛卯視學謁先聖，令文士問難經義，策諸臣有佐理勳者，賜功臣號。臺諫言事稱職，各賜爵一級。八年，下敎，諭民節儉。採歷代帝王及后妃善惡可法，可戒者釐，爲三編名曰《帝王明鑑》、《后妃明鑑》。又圖畫明君暗主事跡於屛，坐臥觀省，鷹坊有海東靑，命放之，終不復畜。十年，遣使，請追封德宗爲王，明憲宗允之，賜諡曰懷簡，幷賜仁粹王大妃誥命，王大赦，賜群臣爵一級。十一年，祭先農耕籍田，王妃親蠶。建尊經閣於成均館，賜經籍藏之。十三年，謁先聖，行大射禮，罷誕日祝壽齋。十四年，祀先聖，養老乞言。命裒集古今東人詩文，名曰《東文選》，撰地理誌，名曰《東國輿地勝覽》，又撰《三國史節要》。十五年，明憲宗發兵討建州野人，勑出帥助征。王發兵擊破之，獻俘，明憲宗賜勑褒賞。十七年，弛園囿樵獵之禁，十九年，冊燕山君爲世子，三月貞熹王后薨，服三年喪。二十年，甄別中外官吏淑慝，陞黜之。賜成均館學生田四百結，鄕學亦賜田有差。二十一年，命今後再嫁女之子孫，勿齒朝班。世祖朝嘗撰《東國通鑑》未就，命續成之。二十三年，錄用高麗忠臣鄭夢周、吉再後。弘治三年，幸驪州謁英陵，賜州民是年半租，所過州縣，遣官祭先聖廟，賜學生米有差。四年，女真寇永安道，殺鎭將，遣兵討破之。壬子罷度僧法，祀先聖，大饗師生及百僚，令製樂章以侑之。前代君王及名賢陵墓頹毀者，命修葺禁樵牧。七年秋，王不豫。十二月己卯薨於正寢，享年三十八，在位二十六年。群臣上尊諡曰仁文憲武欽聖恭孝大王，廟號曰成宗。以乙卯四月初六日己未，葬於廣州治西學堂里之原，號宣陵。 攷 朝鮮國《成宗實錄》